RO Jurnalul Oficial al Uniunii Europene C 176/9

Aviz de deschidere a unei reexaminări intermediare parțiale a măsurilor antidumping care se aplică importurilor anumitor tipuri de saci și pungi din materiale plastice originare din Republica Populară Chineză

(2008/C 176/05)

Comisia a primit o cerere de reexaminare intermediară parțială în conformitate cu articolul 11 alineatul (3) din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”).

1. Cererea de reexaminare

Cererea a fost introdusă de CeDo Shanghai Limited (denumit în continuare „solicitantul”), un exportator din Republica Populară Chineză.

Obiectul cererii se limitează la examinarea dumpingului în ceea ce îl privește pe solicitant.

2. Produsul

Produsul reexaminat este reprezentat de saci și pungi din materiale plastice, conținând în greutate minimum 20 % polietilenă și foițe de o grosime care nu depășește 100 micrometri (μm); originare din Republica Populară Chineză și clasificabile în prezent în cadrul codurilor NC ex 3923 21 00, ex 3923 29 10 și ex 3923 29 90 (codurile Taric 3923210020, 3923291020 și 3923299020).

3. Măsurile existente

Măsurile aflate în vigoare în prezent sunt o taxă antidumping definitivă, instituită prin Regulamentul (CE) nr. 1425/2006 al Consiliului (2) privind importurile unor saci și pungi din materiale plastice originare din Republica Populară Chineză.

4. Motivele reexaminării

Cererea în temeiul articolului 11 alineatul (3) se bazează pe elemente de probă la prima vedere, furnizate de solicitant, conform cărora împrejurările pe baza cărora au fost instituite măsurile s-au modificat și aceste modificări sunt durabile.

Solicitantul susține, inter alia, că prețurile sale la export în Comunitate pentru produsul în cauză au crescut semnificativ și considerabil mai mult decât valoarea normală construită, bazată pe costurile de producție ale solicitantului în Republica Populară Chineză și că acest fapt a determinat reducerea sau eliminarea dumpingului. În consecință, menținerea măsurilor la nivelurile actuale, determinate în funcție de nivelul de dumping stabilit anterior, nu mai este necesară pentru a contrabalansa dumpingul.

5. Procedura de constatare a dumpingului

Întrucât a concluzionat, după consultarea comitetului consultativ, că există elemente de probă suficiente pentru a justifica deschiderea unei reexaminări intermediare parțiale, Comisia deschide prin prezentul aviz o reexaminare în conformitate cu articolul 11 alineatul (3) din regulamentul de bază, pentru a determina dacă solicitantul continuă să își desfășoare activitatea în condițiile unei economii de piață, așa cum sunt definite la articolul 2 alineatul (7) litera (c) din regulamentul de bază.

În caz afirmativ, Comisia va stabili marja lor individuală de dumping pe baza propriilor costuri/prețuri interne sau, ca alternativă, va stabili marja lor individuală de dumping în conformitate cu articolul 9 alineatul (5) din regulamentul de bază. În cazul în care se constată existența unui dumping, Comisia va stabili nivelul taxei la care ar trebui să fie supuse importurile în Comunitate ale produsului în cauză efectuate de solicitant.

În cazul în care se constată că măsurile ar trebui înlăturate sau modificate în ceea ce îl privește pe solicitant, poate fi necesar să se modifice valoarea taxei aplicate în prezent importurilor produsului în cauză provenind de la producători-exportatori cooperanți, neincluși în eșantionul de la articolul 1 din Regulamentul (CE) nr. 1425/2006.

(a) Chestionarele

În vederea obținerii informațiilor pe care le consideră necesare pentru anchetă, Comisia va trimite chestionare solicitantului. Aceste informații, precum și elementele de probă trebuie să parvină Comisiei în termenul prevăzut la punctul 6 litera (a) punctul (i).

(b) Colectarea informațiilor și desfășurarea audierilor

Toate părțile interesate sunt invitate prin prezentul aviz să își facă cunoscute punctele de vedere, să comunice și alte informații pe lângă răspunsurile date în chestionar și să aducă elemente de probă pentru susținerea lor. Aceste informații, precum și elementele de probă, trebuie să parvină Comisiei în termenul prevăzut la punctul 6 litera (a) punctul (i).

De asemenea, Comisia poate audia părțile interesate, cu condiția ca acestea să prezinte o solicitare din care să reiasă că au motive speciale pentru care ar trebui să fie audiate. Această solicitare trebuie făcută în termenul prevăzut la punctul 6 litera (a) punctul (ii).

(c) Cereri de tratament de societate care funcționează în condițiile economiei de piață sau de tratament individual

În cazul în care solicitantul aduce suficiente elemente de probă care dovedesc că își desfășoară activitatea în condițiile unei economii de piață, adică îndeplinește criteriile stabilite la articolul 2 alineatul (7) litera (c) din regulamentul de bază, valoarea normală va fi stabilită în conformitate cu articolul 2 alineatul (7) litera (b) din regulamentul de bază. În acest scop, o cerere motivată în mod corespunzător trebuie trimisă în termenul prevăzut la punctul 6 litera (b) din prezentul aviz. Comisia va trimite un formular de cerere atât solicitantului, cât și autorităților din Republica Populară Chineză. Acest formular de cerere poate fi, de asemenea, folosit de către solicitant pentru a solicita tratament individual, adică că îndeplinește criteriile prevăzute la articolul 9 alineatul (5) din regulamentul de bază.

(d) Alegerea țării cu economie de piață

În cazul în care solicitantul nu beneficiază de tratament de societate care funcționează în condițiile economiei de piață, va fi folosită o țară cu o economie de piață adecvată pentru a stabili valoarea normală pentru Republica Populară Chineză, în conformitate cu articolul 2 alineatul (7) litera (a) din regulamentul de bază. Comisia intenționează să folosească din nou Malaezia în acest scop, ca și în cazul anchetei în urma căreia s-au impus măsurile actuale privind importurile produsului în cauză din Republica Populară Chineză. Părțile interesate sunt invitate prin prezentul aviz să își prezinte observațiile privind oportunitatea acestei alegeri în termenul prevăzut la punctul 6 litera (c) din prezentul aviz. În plus, în cazul în care solicitantului îi este acordat tratamentul de societate care funcționează în condițiile economiei de piață, Comisia poate, de asemenea, dacă este nevoie, să folosească informațiile privind valoarea normală stabilită într-o țară cu o economie de piață adecvată, de exemplu pentru a înlocui orice elemente de preț sau cost nesigure în Republica Populară Chineză care sunt necesare pentru stabilirea valorii normale, dacă datele sigure necesare nu sunt disponibile în Republica Populară Chineză. Comisia intenționează să folosească Malaezia, de asemenea, în acest scop.

6. Termenele limită

(a) Termenele limită generale

(i) Pentru părți, pentru a se face cunoscute, pentru a răspunde la chestionar și pentru a furniza orice alte informații

Pentru a le fi luate în considerare observațiile în timpul anchetei, toate părțile interesate trebuie să se facă cunoscute contactând Comisia și, în lipsa unor dispoziții contrare, să-și prezinte punctele de vedere și să transmită răspunsurile la chestionar sau orice alte informații, în termen de 40 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

(ii) Audierile

De asemenea, toate părțile interesate pot să solicite audierea de către Comisie în același termen de 40 de zile.

(b) Termenul limită specific pentru transmiterea cererilor de acordare a tratamentului de societate care funcționează în condițiile economiei de piață și/sau a cererilor de tratament individual

Cererea solicitantului, motivată în mod adecvat, de acordare a tratamentului de societate care funcționează în condițiile economiei de piață, așa cum este menționat la punctul 5 litera (c) din prezentul aviz și/sau de tratament individual, în conformitate cu articolul (9) alineatul (5) din regulamentul de bază trebuie comunicată(e) Comisiei în termen de 15 zile de la data publicării prezentului aviz în Jurnalul Oficial al Uniunii Europene.

(c) Termenul limită specific pentru alegerea țării cu economie de piață

Părțile implicate în anchetă pot prezenta, dacă doresc, observații privind oportunitatea alegerii Malaeziei ca țară cu economie de piață, așa cum se menționează la punctul 5 litera (d) din prezentul aviz, în vederea stabilirii valorii normale pentru Republica Populară Chineză. Aceste observații trebuie să parvină Comisiei în termen de 10 zile de la data publicării prezentului aviz în Jurnalul Oficial al Uniunii Europene.

7. Observațiile scrise, răspunsurile la chestionar și corespondența

Toate observațiile și cererile părților interesate trebuie prezentate în scris (nu în format electronic, cu excepția cazului în care se prevede altfel) și trebuie să se menționeze numele, adresa, adresa de e-mail, numerele de telefon și de fax ale părții interesate. Toate observațiile prezentate în scris, inclusiv informațiile solicitate în prezentul aviz, răspunsurile la chestionar și corespondența furnizate de părțile interesate cu titlu confidențial poartă mențiunea „Acces limitat” (3) și, în conformitate cu articolul 19 alineatul (2) din regulamentul de bază, trebuie să fie însoțite de o versiune neconfidențială purtând mențiunea „Versiune destinată consultării de către părțile interesate”.

Adresa de corespondență a Comisiei:

Comisia Europeană Direcția Generală Comerț Direcția H Birou: J-79 4/23 B-1049 Bruxelles Fax (32-2) 295 65 05

8. Lipsa cooperării

În cazul în care o parte interesată nu permite accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot stabili concluzii pozitive sau negative, pe baza datelor disponibile, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau înșelătoare, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și sunt utilizate datele disponibile, rezultatul anchetei poate fi mai puțin favorabil acelei părți decât în cazul în care aceasta ar fi cooperat.

9. Programul anchetei

În conformitate cu articolul 11 alineatul (5) din regulamentul de bază, ancheta se va finaliza în termen de 15 luni de la data publicării prezentului aviz în Jurnalul Oficial al Uniunii Europene.

10. Prelucrarea datelor cu caracter personal

Se menționează faptul că toate datele cu caracter personal culese pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4).

11. Consilierul-audiator

De asemenea, trebuie notat faptul că, în cazul în care părțile interesate consideră că întâmpină dificultăți în exercitarea dreptului la apărare, acestea pot solicita intervenția consilierului-audiator din cadrul DG Comerț. Acesta acționează în calitate de intermediar între părțile interesate și serviciile Comisiei oferind, acolo unde este necesar, mediere privind aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și examinarea opiniilor exprimate în scris și/sau oral. Pentru mai multe informații și detalii de contact, vă rugăm să consultați paginile web privind consilierul-audiator din cadrul site-ului DG Comerț (http://ec.europa.eu/trade).

(1) JO L 56, 6.3.1996, p. 1. Regulament, astfel cum a fost modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

(2) JO L 270, 29.9.2006, p. 4. Regulament modificat ultima dată prin Regulamentul (CE) nr. 249/2008 (JO L 76, 19.3.2008, p. 8).

(3) Aceasta înseamnă că documentul este destinat exclusiv unei utilizări interne. Documentul este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Este vorba despre un document confidențial, în temeiul articolului 19 din regulamentul de bază și în temeiul articolului 6 din Acordul OMC privind punerea în aplicare a articolului VI din GATT 1994 (Acordul antidumping).

(4) JO L 8, 12.1.2001, p. 1.